Rhodoslaisten vapaudesta

**Rhodoslaisten vapaudesta** (; ) on Demostheneen kirjoittama puhe, jonka hän piti Ateenan kansankokouksessa vuonna 351 eaa. Se käsittelee Rhodoksen tekemää avunpyyntöä demokratian palauttamiseksi. Puheen numero Demostheneen puheiden joukossa on 15.

## Historia

Vuonna 357 eaa. rhodoslaiset halusivat yhdessä byzantionlaisten ja khioslaisten kanssa erota Ateenan johtamasta niin kutsutusta toisesta Ateenan liitosta, ja kaksi vuotta kestäneen sodan (ensimmäinen liittolaissota, 357–355 eaa.) ja Embatan taistelussa saavutetun merivoiton jälkeen he pääsivät Ateenan vallasta eroon. Kuitenkin Mausollos, juuri se sama satraappi, joka oli heitä auttanut ja yllyttänyt sotaan, kumosi heidän demokratiansa ja asetti tilalle oligarkian, jonka avulla hän sai koko saaren alistettua valtaansa.

Nyt rhodoslaiset olivat lähettäneet lähetystön pyytämään apua Mausolloksen leskeä Artemisiaa vastaan saadakseen demokratiansa ja vapautensa takaisin. Vaikka rhodoslaiset olivat tuolloin edelleen hyvin epäsuosittuja Ateenassa, Demosthenes puolusti heidän asiaansa, väittäen, ettei mikään pysyvä ystävyys kaupunkien välillä ole mahdollinen muuten kuin demokratioiden kesken. Näin hän vetoaa demokratioiden yhteiseen rintamaan.

Puhe ajoitetaan vuoteen 351 eaa. eli hyvin pian *[[Ensimmäinen filippolaispuhe|Ensimmäisen filippolaispuheen]]* jälkeen. Se, että Demosthenes uskalsi ehdottaa uutta sotaa samaan aikaan, kun Ateena soti Makedoniaa vastaan, perustui lähinnä siihen, että vastassa oli nainen, Artemisia, ja Persialla taas oli samaan aikaan ongelmia kapinoiden kanssa Egyptissä ja muualla. J. F. Dobson huomauttaa, että rhodoslaisten huonot lähtökohdat huomioon ottaen ei ole yllättävää, että puhe – vaikka se onkin taitavasti ja loisteliaasti laadittu – ei onnistunut vakuuttamaan kansaa.

## Sisältö

Demosthenes aloittaa puheensa vedoten ateenalaisten vastuuseen liittolaisistaan ja heidän vapaudestaan. Hän muistuttaa kuulijoita siitä, ettei ateenalaisten velvollisuutena ole ainoastaan neuvoa ja puhua oikeudenmukaisesti, vaan myös toimia oikeuden puolesta, etenkin niiden puolesta, jotka ovat sorrettuja tai menettäneet vapautensa. Puhuja viittaa erityisesti Rhodoksen tilanteeseen ja vaatii Ateenan kansalaisia tukemaan demokratiaa oligarkian sijaan, varoittaen, että toimettomuus tällaisissa asioissa heikentää sekä heidän mainettaan että koko helleenien vapauden ideaa.

Puhuja jatkaa esittämällä historiallisia esimerkkejä, kuten argoslaisten rohkea tuki ateenalaisille spartalaisia vastaan. Hän kehottaa ateenalaisia toimimaan samalla tavalla ja torjumaan pelon vaikutuksen päätöksentekoon. Demosthenes huomauttaa, että Kreikan kaupunkivaltiot ovat usein olleet jakautuneita poliittisesti, mutta demokratian puolustaminen on yhteinen velvollisuus. Hän korostaa, ettei kysymys ole pelkästään Rhodoksen kohtalosta, vaan laajemmin siitä, minkälaista hallintomuotoa helleenit tukevat — demokraattista vai oligarkkista.

Puhuja esittää voimakasta kritiikkiä niitä vastaan, jotka puolustavat oligarkkisia toimijoita tai pysyvät hiljaa epäoikeudenmukaisuuden edessä. Hän muistuttaa, että Ateenan tulee olla esimerkkinä muille, ja että Ateenan aiempi maine perustuu nimenomaan sen haluun puolustaa vapautta ja oikeutta. Demosthenes varoittaa, että ystävyys oligarkkien kanssa on epäluotettavaa ja että ateenalaiset pettävät oman perintönsä, jos he eivät nouse puolustamaan niitä, joiden vapaus on uhattuna.

Lopuksi Demosthenes vetoaa ateenalaisten kunnian- ja oikeudentuntoon. Hän kehottaa heitä muistamaan esi-isiensä teot ja pyrkimään olemaan heidän arvoisiaan. Hän painottaa, että nykyhetken valinnat vaikuttavat paitsi Rhodokseen ja sen kansalaisiin, myös Ateenan omaan asemaan Kreikassa. Kaiken kaikkiaan puhuja vaatii kuulijoitaan toimimaan viisaasti ja rohkeasti — ei ainoastaan Rhodoksen hyväksi, vaan koko Hellaan vapauden puolustamiseksi.

## Lähteet

## Kirjallisuutta

* Demosthenes: *For the Liberty of the Rhodians*. Teoksessa 

## Aiheesta muualla

* Δημοσθένης: *[https://el.wikisource.org/wiki/Ὑπὲρ_τῆς_Ῥοδίων_Ἐλευθερίας Ὑπὲρ τῆς Ῥοδίων Ἐλευθερίας]*. Wikiaineisto. 
* Demosthenes: *[https://www.perseus.tufts.edu/hopper/text?doc=Perseus%3Atext%3A1999.01.0071%3Aspeech%3D15%3Asection%3D1 On the Liberty of the Rhodians]*. Perseus. 
* Demosthenes: *[https://www.perseus.tufts.edu/hopper/text?doc=Perseus%3Atext%3A1999.01.0072%3Aspeech%3D15 On the Liberty of the Rhodians]*. Perseus. 
* Demosthenes: *[https://topostext.org/work/415 On the Liberty of the Rhodians]*. ToposText.